ሥር ተከል ለውጥ የምንለው ኢሕአዴግ ከዚህ በፊት የነበሩትን ፖለቲካዊ ድክመቶች እምብዛም ጠንከር ባላለ መንገድ ቀንሶ ለሚቀጥለው ማለትም ለ2012 ዓ.ም. ምርጫ ራሱን በማዘጋጀት፣ እንደገና በአሸናፊነት በመውጣትና እስከ 2017 ዓ.ም. ድረስ የገዥነቱን ሥልጣን መያዝ ነው፡፡ በዚህ ጊዜ አሁን የሚታዩት የሙስና አሠራሮችን ለውጫለሁ በማለት ከፍተኛ ሹም ሽር ሊያካሂድ ይችላል፡፡ ይህንም ሥር ተከል ለውጥ ለማምጣት ለተቃዋሚ ድርጅቶች መጠነኛ የፖለቲካ መብት በመልቀቅ እርሱ ግን በመንግሥት መገናኛ ብዙኃን፣ በራሱ የመገናኛ ብዙኃን፣ በውጭ የመገናኛ ብዙኃን እየተጠቀመ ስላደረገው የጥገና ለውጥ ብሩክ ወቅዱስነት መስበክ ይጀምራል፡፡ ተቀናቃኝ የፖለቲካ ድርጅቶች እንዳይለሙም፣ እንዳይጠፉም ከመኮርኮም ባሻገር አሥጊ የሚመስለውን ድክመታቸውን እየፈለፈለ በማውጣት አመኔታ እንዳያገኙ ለማድረግ ሊሞክር ይችላል፡፡
